Ongeluk op Moloto-pad: Talle dood, beseer‘n Bus het op sy sy beland op die Moloto-pad. (Foto: Twitter) Twee mense is dood en 45 beseer toe ŉ Putco-bus beheer op die Moloto-pad in Pretoria verloor en op sy sy beland het. Die Stad Tshwane se nooddienste het Woensdag 04:51 gereageer op inligting oor ŉ ongeluk op die R573 (Moloto-pad) naby die Walmansdal-afrit. Nooddienste het 45 pasiënte behandel en na verskeie hospitale in die omgewing vervoer. Van hierdie pasiënte het 38 minder ernstige beserings opgedoen, terwyl sewe pasiënte matige tot ernstige beserings opgedoen het. Twee vroulike passasiers, ŉ student en ŉ volwasse vrou, is op die toneel dood verklaar. Private ambulansdienste het boonop ŉ onbekende aantal pasiënte vanaf die toneel vervoer nog voor Tshwane se nooddienste op die toneel aangekom het. Die presiese oorsaak van die ongeluk word ondersoek. Verkeer is in die gebied word ook geraak. Die Moloto-pad, wat van Mpumalanga na Pretoria loop, is berug vir die gru-busongelukke wat gereeld daar plaasvind. Tshwane het ŉ beroep op motoriste gedoen om versigtig op nat paaie te bestuur en het hul medelye betuig met families van die oorledenes.